Jennifer Lopez

**Jennifer Lynn Lopez** američka je glumica, pjevačica, plesačica i filmska producentica.

## Karijera 
Godine 1991. počela se pojavljivati u okviru emisije *In Living Color* kao članica plesne grupe "Fly Girl" i tu je ostala do 1993, kad je odlučila pokušati napraviti filmsku karijeru. Za svoju prvu glavnu ulogu u biografskom filmu *Selena* bila je nomirana za Zlatni globus, a postala je i prva hispanoamerička glumica koja je zaradila više od milion dolara za ulogu u jednom filmu. Sljedeće glavne uloge imala je u filmovima *Anakonda* i *Daleko od očiju*, etabliravši se kao najplaćenija hispanoamerička glumica u Hollywoodu.

Godine 1999. počela je i muzičku karijeru snimivši album *On the 6*, koji je doprinio ekspanziji latinoameričke muzike u Sjedinjenim Američkim Državama. Dvije godine kasnije, kad su istovremeno izašli njen drugi album *J.Lo* i romantična komedija *Vjenčanje iz vedra neba*, postala je prva žena čiji su i album i film bili na broju 1 top-liste u istoj sedmici. Sljedeće godine njen album s remiksima *J to tha L–O! The Remixes* postao je prvi album koji je debitirao na broju 1 na listi *Billboard 200*. Krajem iste godine objavila je treći studijski album *This Is Me... Then* i glumila u filmu *Dogodilo se na Manhattanu*.

Nakon uloge u *Gigliju* (2003), koji je bio i kritički i komercijalni neuspjeh, glumila je u uspješnim romantičnim komedijama *Zaplešimo* (2004) i *Za sve je kriva svekrva* (2005). Njen peti studijski album *Como Ama una Mujer* (2007) bio je najprodavaniji album na španskom jeziku u SAD-u u prvoj sedmici prodaje. Nakon neuspješnog perioda vratila se na scenu 2011. kao članica žirija u *Američkom idolu*, objavivši i sedmi studijski album *Love?*. Godine 2016. dobila je glavnu ulogu i na televiziji, u seriji *Nijanse plave*, a počela je održavati i stalni koncertni šou "Jennifer Lopez: All I Have" u hotel-kasinu "Planet Hollywood" u Las Vegasu. Od 2017. producentica je i članica žirija u šouu *World of Dance*.

S ukupnom zaradom od filmova 2,9 milijardi dolara i, prema procjenama, 80 miliona prodanih ploča širom svijeta Lopez se smatra najutjecajnijim hispanoameričkim izvođačem u SAD-u. *Forbes* ju je 2012. proglasio najmoćnijom slavnom osobom i 38. najmoćnijom ženom na svijetu. *Time* je uvrstio Lopez među 100 najutjecajnijih ljudi na svijetu 2018. Njeni najuspješniji singlovi na listi *Billboard Hot 100* jesu "If You Had My Love", "I'm Real", "Ain't It Funny", "Jenny from the Block", "All I Have" i "On the Floor", koji je jedan od najprodavanijih singlova svih vremena. Za doprinos muzičkoj industriji dobila je zvijezdu na Holivudskoj stazi slavnih te nagrade "Billboard Icon" i "Michael Jackson Video Vanguard", između ostalih. Osim filmom i muzikom, bavi se i preduzetničkim radom: pokrenula je modnu i liniju parfema, produkcijsku kuću te sa sestrom Lyndom osnovala humanitarnu fondaciju.

## Diskografija 
* *On the 6* (1999)
* *J.Lo* (2001)
* *This Is Me... Then* (2002)
* *Rebirth* (2005)
* *Como Ama una Mujer* (2007)
* *Brave* (2007)
* *Love?* (2011)
* *A.K.A.* (2014)
* *This Is Me... Now* (2024)

## Filmografija 
## Reference 
## Vanjski linkovi 
* Zvanični sajt
* 
* Jennifer Lopez na *AllMusicu*
* Jennifer Lopez na *AllMovieju*

Kategorija:Rođeni 1969.
Kategorija:Živi ljudi
Kategorija:Biografije, New York
Kategorija:Jennifer Lopez
Kategorija:Američke glumice
Kategorija:Američke pjevačice
Kategorija:Američki filmski producenti
Kategorija:Amerikanci porijeklom s Portorika